8 красавіка ўзбуджана крымінальная справа ў адносінах да жыхара вёскі Дзяніскавічы, не працуючага, які нанёс цяжкія цялесныя пашкоджанні сваёй жонцы. Па словах начальніка раённага аддзела Следчага камітэта Ягора Кілата, мужчына а палове 1 ночы прыйшоў на малочна-таварную ферму, дзе ў гэты час знаходзілася яго жонка — жанчына дапамагала маці. Мужчына хацеў наладзіць стасункі з жонкай, якая адмаўлялася працягваць з ім адносіны з-за схільнасці мужа да спіртнога і сямейных сварак на гэтай глебе. Але замест мірнай размовы пачаўся скандал, падчас якога ён ударыў жанчыну нажом у жывот. Пацярпелая была дастаўлена ў бальніцу з цяжкімі цялеснымі пашкоджаннямі. Як расказаў Ягор Сяргеевіч, скандалісту пагражае да 8 гадоў пазбаўлення волі.